07/02/2022 | Administración LocalMunicipal
Ferrol
Concellería de Benestar Social
Aprobación definitiva do regulamento do Servizo de Teleasistencia do Concello de Ferrol

Aprobación definitiva do regulamento do Servizo de Teleasistencia do Concello de Ferrol ANUNCIO O acordo de aprobación inicial do Regulamento do Consello Sectorial Municipal de Benestar Social adoptouse por acordo plenario de data 25/11/2021 e publicouse no Boletín Oficial da Provincia da Coruña núm.213, de 03 de decembro de 2021, e someteuse a exposición pública por un prazo de trinta días hábiles contados a partir do día seguinte ao da súa publicación para a presentación de reclamacións e suxestións. No citado prazo non se presentou ningunha reclamación ou suxestión, polo que de conformidade co establecido no apartado c) do artigo 49 da Lei 7/1985, reguladora das Bases do Réxime local, enténdese definitivamente adoptado o acordo ata entón provisional. En cumprimento do previsto no artigo 70.2 da LRBRL faise público o texto definitivamente aprobado ós efectos da súa entrada en vigor que terá lugar unha vez publicado o texto definitivamente modificado e transcorra o prazo previsto no artigo 65.2 LRBRL. Contra o presente acordo cabe recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia no prazo de dous meses, a contar desde o día seguinte á publicación do presente anuncio, de conformidade co artigo 46 da Lei 29/1988, do 13 de xullo, da Xurisdicción Contencioso-Administrativa. O texto íntegro do regulamento aprobado definitivamente é o seguinte: REGULAMENTO DE FUNCIONAMENTO DO SERVIZO DE TELEASISTENCIA DOMICILIARIA DO CONCELLO DE FERROL EXPOSICIÓN DE MOTIVOS O artigo 7.2 da Lei 7/1985, do 2 de abril, reguladora das bases do réxime local, establece que “as competencias propias dos Municipios, as Provincias, as Illas e demais Entidades Locais só poderán ser determinadas por Lei e se exercen en réxime de autonomía e baixo a propia responsabilidade, atendendo sempre á debida coordinación na súa programación e execución coas demais Administracións Públicas“. Ao abeiro do artigo 27.23ª do Estatuto de Autonomía de Galicia, que recoñece á Comunidade Autónoma de Galicia a competencia exclusiva en materia de asistencia social, o Parlamento galego aprobou a Lei 13/2008, do 3 de decembro, de servizos sociais de Galicia. O artigo 60 da dita Lei, atribúe ao Concellos, dentro do marco da planificación e ordenación xeral do sistema galego de servizos sociais, competencia na creación, xestión e mantemento dos servizos sociais comunitarios específicos. Pola súa banda, o artigo 26. e) do Decreto 99/2012, do 16 de marzo, polo que se regulan os servizos sociais comunitarios e a súa financiación, recolle, entre as funcións dos servizos sociais comunitarios específicos “A atención de persoas maiores en equipamentos e servizos que faciliten a súa socialización activa, a prevención da dependencia e a promoción da autonomía persoal”. O Concello de Ferrol presta dende hai anos o servizo de teleasistencia domiciliaria. As peculiaridades do servizo e as esixencias de seguridade xurídica e transparencia, aconsellan dispor dun marco normativo claro e específico, que recolla os aspectos fundamentais do servizo, tanto no que atinxe ao seu marco obxecto e subxectivo, coma ao contido obrigacional de ambas partes – persoas beneficiarias e administración. CAPÍTULO I: DISPOSICIÓNS XERAIS ARTIGO 1.- OBXECTO Este regulamento ten por obxecto establecer as condicións para a prestación do servizo municipal de teleasistencia do Concello de Ferrol, dirixido ás persoas domiciliadas no Concello de Ferrol que, por razón de idade, enfermidade, diversidade funcional, illamento xeográfico ou desarraigo social, precisen deste servizo para mellorar a súa calidade de vida posibilitando, con iso, a permanencia da persoa na súa contorna habitual; e non teñan recoñecido o servizo de teleasistencia polo sistema de dependencia no marco da Lei 39/2006, do 14 de decembro, de promoción da autonomía persoal e atención ás persoas en situación de dependencia. ARTIGO 2.- DEFINICIÓN DO SERVIZO 2.1.-Aos efectos deste regulamento, a teleasistencia domiciliaria é un servizo gratuíto de natureza tecnolóxica que, a través da liña telefónica, emprega equipamento específico e apóiase en medios persoais para dar resposta inmediata a situacións de emerxencia, inseguridade, soidade e illamento co obxecto de potenciar a autonomía da persoa atendida e a da súa familia ou unidade de convivencia.2.2.-O equipamento empregado permite ás persoas usuarias, con só pulsar un botón, entrar en contacto verbal “mans libres” as 24 horas do día os 365 días do ano cunha central atendida por persoal especializado. O servizo de teleasistencia polo tanto, non só é unha instalación que permite detectar avisos e alarmas, senón tamén un modelo de acompañamento personalizado e periódico que favorece a continuidade das persoas no seu contorno.2.3.-Á prestación do servizo de teleasistencia, poderanse incorporar cando se estime necesario, outros servizos complementarios como a custodia de chaves, e todas aquelas tecnoloxías útiles e dispoñibles para a detección de situacións de risco, de protección persoal e doméstica, tales como detectores de fume, lume, fuga de gas e sensores de movemento, apertura de portas, aplicacións informáticas de seguemento para que as familias poidan ter localización real co consentemento do usuario, xeolocalizadores, entre outros, propios todos eles dun servizo de teleasistencia domiciliaria avanzada.2.4.-A medida que os avances tecnolóxicos o permitan, este servizo complementarase coa instalación de dispositivos periféricos que ademais posibilitarán a detección de caídas e a localización vía satélite das persoas que o utilizan.2.5.- O servizo de teleasistencia municipal será compatible con outros servizos como o de axuda a domicilio por libre concorrencia. ARTIGO 3.-OBXECTIVOS Os obxectivos que se establecen para este servizo son: - Garantir a permanencia no seu contorno habitual e o contacto socio-familiar das persoas usuarias. - Evitar internamentos innecesarios. - Facilitar a intervención inmediata en situacións de crises persoais, sociais ou médicas. - Proporcionar atención persoal axeitada ao tipo de chamada e situación. - Ofrecer seguridade e acompañamento á persoa usuaria na súa contorna, facilitándolle tecnoloxías de apoio á permanencia segura no domicilio. - Detectar situacións de risco. CAPÍTULO II: PERSOAS USUARIAS ARTIGO 4.- ADQUISICIÓN A condición de persoa usuaria da teleasistencia adquírese e pérdese por resolución do/a alcalde/sa-presidente/a do Concello de Ferrol ou concelleiro/a no/a que delegue ARTIGO 5.-PERFIL DAS PERSOAS USUARIAS DO SERVIZO Serán destinatarias do servizo de teleasistencia domiciliaria as persoas empadroadas no Concello de Ferrol, maiores de 65 anos, ou menores desa idade que se atopen en situación de risco psicosocial ou físico, e vivan soas, ou permanezan nesta circunstancia a maior parte do día, e non teñan recoñecido o servizo de teleasistencia polo sistema de dependencia no marco da Lei 39/2006, do 14 de decembro, de promoción da autonomía persoal e atención ás persoas en situación de dependencia. ARTIGO 6.- TIPOS DE PERSOAS USUARIAS -Persoa usuaria titular do servizo (UTU): dispón da asignación ao seu favor do terminal de usuaria e da unidade de control remoto. -Persoa usuaria con unidade de control remoto adicional (UCU): convive coa persoa titular do servizo e debe reunir os requisitos para ser usuaria deste. Disporá dunha unidade de control remoto adicional para o seu uso exclusivo. -Persoa usuaria sen unidade de control remoto (USU): convive coa persoa titular do servizo e necesita as prestacións e atencións que este proporciona, pero carece de capacidade física, psíquica ou sensorial para poder solicitar por si mesma esta atención. ARTIGO 7.- DEREITOS DAS PERSOAS USUARIAS. As persoas usuarias do servizo municipal de teleasistencia domiciliaria do Concello de Ferrol terán os seguintes dereitos: -Á periódica revisión e mantemento do equipo individual de teleasistencia. -Á reprogramación do equipo individual, cando concorra causa xustificada. -A ser atendidas coa consideración debida a súa dignidade e ao respecto do seus dereitos e liberdades fundamentais. -A ser escoitadas nas observacións que fagan sobre a prestación do servizo. -A ser atendidas con eficacia e a presentar, en caso de conflito derivado da prestación do servizo, as queixas e reclamacións oportunas, que serán respondidas nun prazo non superior a 5 días. -Á confidencialidade con relación aos datos persoais dos usuarios. -A ser informadas das normas de organización e funcionamento do servizo, así como de que os datos persoais facilitados para ser usuaria do servizo e os obtidos durante o desenvolvemento deste serán tratados de acordo ao Regulamento (UE) 2016/679 do Parlamento Europeo e do Consello, do 27 de abril de 2016 e á Lei Orgánica 3/2018, do 5 de decembro, de protección de datos persoais e garantía dos dereitos dixitais. ARTIGO 8.-DEBERES DAS PERSOAS USUARIAS.8.1.-As persoas usuarias do servizo municipal de teleasistencia domiciliaria do Concello de Ferrol terán os seguintes deberes: - Contar con liña telefónica, fixa ou móbil, que permita a instalación do terminal. - Aceptar as condicións de uso e manexo do dispositivo portátil, que deberá asinar no momento en que lle sexa instalada o terminal. - Utilizar correctamente o equipo individual de teleasistencia de acordo coas instrucións recibidas por parte do persoal responsable da súa instalación ou revisión periódica, procurando a correcta conservación de todos os elementos que o integran e non efectuando manipulacións indebidas deste. - Manter ao seu alcance, en todo momento, o dispositivo de teleasistencia. - Achegar e manter actualizados os datos requiridos polos servizos sociais municipais, e previstos neste regulamento, que rexe o acceso á condición de persoa usuaria. - Cumprir coas condicións do servizo colaborando no seu desenvolvemento, seguimento e avaliación. - Poñer en coñecemento inmediato do Concello calquera modificación relevante de carácter persoal ou familiar que puidese dar lugar a modificación, suspensión, reanudación ou baixa da prestación do servizo. - Comunicar ao persoal de seguemento do servizo calquera ausencia do domicilio superior a 24 horas. - Solicitar e xustificar a suspensión do servizo cando concorran circunstancias que imposibiliten a súa prestación temporal durante un período superior a 15 días. - Facilitar o acceso á vivenda do persoal técnico dos servizos sociais comunitarios e da empresa, no desenvolvemento das súas competencias profesionais para que procedan a revisar e comprobar o correcto funcionamento dos equipos. - Asumir pola súa conta os danos que puideran ocasionarse na vivenda no caso de que, por mor dunha chamada ou situación de emerxencia, efectivos da policía, bombeiros ou outro persoal especializado tiveran que forzar o acceso á vivenda co obxecto de prestarlle axuda. - Devolver en perfecto estado de conservación e uso o equipo individual de TAD domiciliaria cando se extinga a prestación do servizo, agás por motivos de desgaste, antigüidade ou vida útil do mesmo. - A asinar o documento de autorización e información sobre protección de datos persoais. - Solicitar o servizo de teleasistencia a través do sistema de dependencia da Xunta de Galicia e a comunicar ao Concello de Ferrol a súa resolución.8.2-O incumprimento dalgunha das anteriores obrigas determinará a baixa das persoas usuarias do servizo previo informe dos servizos sociais municipais. ARTIGO 9.-REQUISITOS DE ACCESO AO SERVIZO. Serán requisitos para que as persoas interesadas podan acceder a este servizo: - Estar empadroada no termo municipal do Concello de Ferrol. - Dispor de liña telefónica fixa ou móbil. - Non ter recoñecido o servizo de teleasistencia polo sistema de dependencia no marco da Lei 39/2006, do 14 de decembro, de promoción da autonomía persoal e atención ás persoas en situación de dependencia. Se despois de estar de alta a persoa usuaria, fóralle recoñecido o servizo de teleasistencia polo sistema de dependencia, deberá informar o Concello causando baixa no servizo municipal. - Ter designada nas proximidades do domicilio alomenos 1 persoa de contacto que teña acceso a un xogo completo de chaves da vivenda da persoa usuaria, no caso de necesidade de acceso á mesma en situación de emerxencia. Con carácter excepcional este requisito non será esixible nos supostos de soidade extrema e/ou carencia de redes de apoio, debidamente xustificado e valorado polo/a traballador/a de referencia. - Ter capacidade para o manexo do aparato. Este requisito non será esixible para a persoa usuaria sen unidade de control remoto (USU). - A capacidade física, psíquica ou sensorial das persoas usuaias deberá ser compatible coa prestación do servizo. Este requisito será apreciado polo/a traballador/a social de referencia. - Aceptar o servizo de forma voluntaria e consciente por parte da persoa usuaria ou do seu representante legal. Este requisito entenderase implícito coa presentación da solicitude do servizo. CAPÍTULO III: ORGANIZACIÓN E XESTIÓN DO SERVIZO ARTIGO 10 O servizo de teleasistencia xestionarase directamente polo Concello de Ferrol, entidade titular do servizo, sen prexuízo da posibilidade de contratar a súa prestación a través de fórmulas previstas na normativa de contratación do sector público. CAPíTULO IV: PROCEDEMENTO DE TRAMITACIÓN ARTIGO 11.- TRAMITACIÓN 11.1.-As persoas interesadas deberán poñerse en contacto cos servizos sociais do Concello para que o/a traballador/a social de referencia inicie a tramitación do expediente de solicitude de alta no servizo.11.2.-O procedemento iniciarase xeralmente a instancia de parte, ao cubrir o correspondente modelo de solicitude.11.3.-Se a solicitude non reunise todos os datos ou non se achegasen os documentos esixidos, requiriráselle á persoa interesada que no prazo de 10 días subsane a falta ou presente os documentos preceptivos, coa indicación expresa de que, de non facelo así, entenderase por desistida a súa petición, arquivándose a mesma sen máis trámite.11.4.-A instrucción do procedemento corresponderá os servizos sociais municipais. As solicitudes serán debidamente informadas polo/a traballador/a social de referencia, que emitirá informe social valorado que incorporará o baremo (anexo I). 11.5.-A resolución corresponderá ao alcalde-presidente do Concello de Ferrol ou concelleiro/a no/a que delegue, previa comprobación da existencia de prazas.11.6.-O prazo máximo para resolver e notificar a concesión ou denegación do servizo (ou a inscrición da solicitude na lista de agarda) será de 3 meses contados desde a data de entrada da solicitude no rexistro xeral municipal.11.7-As solicitudes incluídas na lista de agarda terán vixencia durante o ano seguinte a súa presentación. Transcorrido este prazo e para o caso de seguir o/a solicitante interesado/a no servizo, informaráselle de que deberá solicitar a continuidade na lista de agarda.11.8.-Na lista de agarda priorizaranse as solicitudes que obtiveran maior puntuación no baremo de valoración e, no caso de empate, a de maior antigüidade.11.9.-O/a solicitante en lista de agarda poderá, en calquera momento, solicitar unha nova valoración se entende que a súa situación socio-sanitaria sufriu algunha variación substancial que puidese modificar a valoración inicial. ARTIGO 12.- DOCUMENTACIÓN 12.1.- Xunto coa solicitude (anexo II), a ficha persoal do servizo de teleasistencia (anexo III) o consentimento para recollida e cesión de datos de carácter persoal (anexo IV), as persoas solicitantes deberán presentar a través do rexistro xeral municipal ou por calquera dos medios previstos no artigo 68 da Lei 39/2015, do 1 de outubro, a seguinte documentación: - DNI do/a solicitante e dos/as conviventes, e no seu caso, DNI do/a representante legal. - Tarxeta sanitaria do/a solicitante e dos/as potenciais usuarios/as do servizo. - Informe médico e pauta actualizada de medicación (anexo V). - Certificado de recoñecemento do grao de discapacidade, no seu caso. - Resolución do grao de dependencia e do programa individual de atención, no seu caso.12.2.-Sen prexuízo do anterior o Concello poderá solicitar a achega de calquera outra documentación complementaria que se considere necesaria para a tramitación da solicitude. ARTIGO 13.- SUSPENSIÓN TEMPORAL 13.1.-A suspensión temporal deberá solicitarse sempre que a persoa usuaria vaia ausentarse do seu domicilio durante un período superior a 15 días e ata 60 días.13.2.-A solicitude deberá ser asinada pola/s persoa/s usuaria/s e presentada no rexistro xeral do Concello. Excepcionalmente se sobreviñese causa extraordinaria de hospitalización, a persoa usuaria poderá autorizar a un terceiro para realizar esta solicitude.13.3.-A petición de suspensión temporal do servizo debe ser motivada e poderá producirse por algunha das seguintes circunstancias: - Período vacacional. - Estancia temporal nunha residencia. - Traslado por estancia temporal con familiares ou rede de apoio. - Hospitalización.13.4.-No caso de superar o prazo de 60 días, a prestación considerarase extinguida, a non ser que, previa petición razoada da persoa interesada e informe da traballadora social de referencia, se decida prorrogar excepcionalmente a duración da suspensión temporal ata o máximo que en cada caso se determine.13.5.-A suspensión temporal finalizará por: - Solicitude de reanudación do servizo. - Por baixa por superar os 60 dias naturais de suspensión temporal salvo a excepcións contempladas neste regulamento. - Por baixa, a petición da/s persoa/s usuaria/s.13.6.-A suspensión temporal non suporá a desinstalación do terminal no domicilio, interrumpindo únicamente a comunicación coa persoa usuaria ata a reanudación ou baixa do servizo. ARTIGO 14.-A EXTINCIÓN DO SERVIZO. A prestación do servizo municipal de teleasistencia domiciliaria á persoa usuaria, finalizará nos seguintes supostos: - Defunción da persoa usuaria. - Solicitude da persoa usuaria. - Internamento da persoa usuaria nun complexo residencial. - Modificación das condicións psíquico-físicas da persoa usuaria que imposibiliten o bo manexo do servizo. - Traslado definitivo da súa residencia a outro concello. - Superación do estado de necesidade que motivou a adxudicación do servizo. - Inaxeitada e reiterada manipulación ou incorrecta conservación do equipo individual asignado. - Por esgotarse o prazo máximo de suspensión temporal. - A concesión do servizo por parte da Xunta de Galicia. - Deixar de reunir os requisitos establecidos para o dereito ao servizo. DISPOSICIÓN TRANSITORIA As actuais persoas usuarias do servizos de teleasistencia disporán dun prazo máximo dun ano desde a entrada en vigor deste regulamento para solicitar, ante a Xunta de Galicia, o servizo de teleasistencia autonómico. Transcorrido o devandito prazo, o incumprimento deste deber, determinará a baixa de oficio neste servizo municipal. DISPOSICIÓN FINAL Unha vez aprobado definitivamente polo Pleno da Corporación este Regulamento, entrará en vigor logo de que se publique o seu texto íntegro no BOP da Coruña e de que transcorra o prazo de 15 días hábiles establecido no artigo 65.2 en relación co artigo 70.2 da Lei 7/1985, do 2 de abril, reguladora das bases do réxime local, sen que en ningún caso entre en vigor antes do 1 de xaneiro do 2022. Ferrol, 27 de xaneiro de 2022 A concelleira delegada da Área de Benestar Social e Patrimonio Histórico Eva Martínez Montero Ferrol, 27 de xaneiro de 2022 A concelleira delegada de Benestar Social e Patrimonio Histórico Eva Martínez Montero